Vanida Imran

Kehidupan awal

Dilahirkan di Pulau Pinang, Vanida dibesarkan di Kuala Lumpur dan menamatkan pendidikan menengahnya di Convent Bukit Nanas. Vanida ialah Juara Pertama Miss Miss World Malaysia 1993 dan beliau juga memenangi gelaran Miss Photogenic.

Kerjaya

Pada usia 21 tahun, Vanida memegang watak Wan Nuraini dalam filem sulungnya, Putera arahan Zulkifli M. Osman. Lima tahun kemudian, beliau menjayakan watak sebagai Noraini dalam filem Badai Mentera.
Beliau juga pernah muncul dalam telefilem Neon (2003) arahan Mohd Feroz Abdul Kader lakonan Allahyarham Faizal Yusup dan Erik Fuzi bersama ramai pelakon termasuk suaminya ketika itu, Rashidi Ishak, Azhar Sulaiman, Aziz M. Osman, Saiful Apek, Sofi Jikan, Aziz Sattar, Kuswadinata, Abby Abadi, Serina Redzuawan, Zila Bakarin, Rita Rudaini, Kartina Aziz dan ramai lagi.
Pada 2004, beliau berlakon bersama Farid Kamil dalam filem thriler misteri, 7 Perhentian arahan Profesor Madya A. Razak Mohaideen. Dua tahun kemudian, Vanidah menjayakan peranan utama Azizah bersama Bob Mercer, Zahim Albakri dan Samantha Schubert dalam filem drama misteri The Red Kebaya arahan Oliver Knott. Pada 2006 juga, beliau terlibat dalam pementasan teater Lantai T. Pinkie bersama Nasha Aziz.
Vanida meminjamkan suaranya bagi watak Normah dan ibu Aziz dalam filem animasi arahan Anwardi Jamil Budak Lapok, yang diilhamkan dari filem Bujang Lapok karya P. Ramlee. Beliau menyertai barisan pelakon termasuk Afdlin Shauki, Tony Eusoff, Eja, dan Nasha Aziz membintangi filem drama Sepi arahan Kabir Bhatia yang ditayangkan pada 26 Jun 2008.
Vanida memegang watak sebagai Ain dalam filem Temuan Takdir yang ditayangkan pada 11 Ogos 2016. Bekerja di bawah arahan Syed Hussein, Vanidah mencurahkan pengalaman silamnya dengan menjayakan watak sebagai Suraya dalam filem Dendam Azalea. Filem ini mencipta sejarah apabila muncul sebagai filem Malaysia pertama yang tidak ditayangkan di pawagam, sebaliknya ditayangkan secara eksklusif di Netflix.

Kehidupan peribadi

Beliau berkahwin dengan pelakon Rashidi Ishak pada 1 Oktober 2000 dan mempunyai dua anak bersama, Mikail dan Mariyam. Beliau memperoleh ijazah Pengajian Bahasa Inggeris selepas empat tahun pengajian di Universiti Terbuka Malaysia.
Ibu beliau, Shariffah Bee binti Abdul Majid meninggal dunia pada 24 Disember 2017 akibat komplikasi jantung di Institut Jantung Negara (IJN), pada jam 5.40 petang.
Pada 28 Oktober 2016, Vanida memfailkan saman terhadap syarikat kosmetik Ronasutra berhubung dengan pelanggaran kontrak dan penyalahgunaan gambarnya tanpa kebenaran dan menamakan Miliyasutra Industries sebagai defendan. Bagaimanapun, pada Mei 2017, beliau menang saman tersebut selepas Ronastura gagal rayu dalam kes saman terhadapnya pada Februari 2018.
Sekitar Ogos 2018, Vanida menafikan khabar angin mengatakan beliau dan suami, Rashidi Ishak tidak lagi bersama, beliau bagaimanapun enggan mengulas mengenai hal tersebut.
Ia didedahkan oleh media bahawa Vanidah dan Rashidi telah memfailkan perceraian pada 9 Ogos 2018, Vanidah berkata dalam temubual bersama Berita Harian: "Saya akan meneruskan kehidupan macam biasa. Selain diri ini, saya juga perlu membesarkan anak. Harapan saya, mereka di luar sana termasuk teman media memahami,".